Aksel Sandemose

Aksel Sandemose (døbt Axel Nielsen, født 19. marts 1899 i Nykøbing Mors, død 6. august 1965 i København) var en dansk-norsk forfatter, som er bedst kendt for romanerne En sømand går i land (1931) og En flygtning krydser sit spor (1933). I den formulerede han "Janteloven", der sammenfatter undertrykkelsen og småligheden i den fiktive danske provinsby Jante. Sandemose emigrerede til Norge i 1929, og skrev på norsk med dansk islæt.

Hans romaner søger i de psykologiske forhold forklaringen på, at mennesker handler som de gør. Der er ofte selvbiografiske træk i hans forfatterskab.

Liv og virke 
Han ændrede i 1921 navn til Aksel Sandemose; et navn med tilknytning til hans norske mors slægt. Hans opvækst i Nykøbing Mors ved Limfjorden i Nordjylland gav stof til en stor del af hans forfatterskab. Også hans tid som sømand i sine unge år præger hans bøger.

Sandemoses mor, som var fra Skedsmo udenfor Oslo, gav ham efter eget udsagn "fædrelandsdrift" mod sit hjemland, og efter Sigurd Hoels forslag bosatte han sig i Norge i 1930 og etablerede sig med det samme som norsk forfatter ved at oversætte noget af sit danske forfatterskab til norsk som En sømand går i land fra 1931. Hans norske sindelag i den første tid kom bl.a. til udtryk i det Vinje-inspirerede enmandstidsskrift Fesjå fra 1935. Norsk statsborgerskab fik han først efter Anden Verdenskrig. Han bosatte sig med sin første familie i Blylaget i Nesodden ved Bunnefjorden syd for Oslo. Da han arbejdede mod den tyske besættelsesmagt, flygtede han i 1941 til Sverige. Tiden i Sverige var vanskelig, men frugtbar for forfatteren. Her skrev han sit andet hovedværk, Det svundne er en drøm og udkom i Sverige som Det gångna är en dröm i 1944. Den titel er en strofe af den svenske digter Dan Andersson.

Efter krigen flyttede han sammen med sin nye hustru, Eva Borgen, tilbage til Norge. Sandemose havde længe drømt om at flytte ud af hovedstaden og overvejede først at flytte til Trysil, men parret stødte på det nedlagte småbrug Kjørkelvik i Søndeled i Aust-Agder i Sørlandet og købte det. Her boede Sandemose i ti år til en af parrets tvillingesønner, Espen, døde i 1955, og Eva døde i 1959. Han skildrede hændelserne i Murene rundt Jeriko; en bog som han kaldte en mindebog om dem, som stod ham nær. Han flyttede tilbage til Oslo, hvor han i 1963 giftede sig tredje gang. I foråret 1965 blev han syg og indlagt på Ullevål sygehus. Han blev flyttet til Københavns Militærhospital, hvor han døde 6. august.

Sandemose var i 1963 en af de seks finalister til Nobelprisen i litteratur.

Sandemose var far til fem børn: Med sin første hustru, Dagmar, fik han tvillingerne Hedda og Eva samt opfinderen Bjarne Sandemose (1926–2013). Med sin anden hustru, Eva, fik han tvillingerne Espen (1945-1955) og forfatteren og filosoffen Jørgen Sandemose (født 1945). Han er farfar til kunstneren Iben Sandemose og oldefar til filminstruktøren Mikkel Sandemose.

Bibliografi 
 1923 Fortællinger fra Labrador
 1924 Ungdomssynd
 1924 Mænd fra Atlanten
 1924 Storme ved jævndøgn
 1927 Klabavtermanden
 1928 Ross Dane
 1931 En sjømann går i land
 1932 Klabautermannen
 1933 En flygtning krydser sit spor (under pseudonymet Espen Arnakke)
 1936 Vi pynter os med horn
 1939 September
 1945 Tjærehandleren
 1946 Det svundne er en drøm
 1949 Alice Atkinson og hennes elskere
 1950 En palmegrønn øy
 1954 Rejsen til Kjørkelvik. (Erindringsbog med undertitlen Dichtung und Warheit. Bogen er essen af tidsskriftet Årstiderne som forfatteren udgav fra 1952 i i alt 13 numre)
 1958 Varulven
 1960 Murene rundt Jeriko
 1961 Felicias bryllup
 1963 Mytteriet på barken Zuidersee

 Herudover en række essays og artikler.

Litteratur 
 Espen Haavardsholm, Flugten fra Jante – et portræt af Aksel Sandemoses liv og digt, Schønberg, 1989. .
 Jørgen Sandemose, Flyktningen : Aksel Sandemose – en biografi, Aschehoug, 2004.  .
 Jorunn Hareide, Digtning som skæbne : Aksel Sandemose, Editio, 1999. .
 Jens Andersen, Vildmanden : Sandemose og animalismen i mellemkrigstidens litteratur, Gyldendal, 1998. .
 Steen Andersen, Nye forbindelser. Pejlinger i Aksel Sandemoses forfatterskab, Attika, 2015. .

Referencer

Eksterne henvisninger 
 

 
 Aksel Sandemose på Dansk Forfatterleksikon
 

Romanforfattere fra Danmark
Romanforfattere fra Norge
Personer fra Nykøbing Mors
Dansksprogede forfattere fra Danmark
Norsksprogede forfattere fra Norge
Vindere af Doblougprisen
Modtagere af Gyldendals legat